ai4bharat/Pralekha huggingface dataset:
वाणिज्य आणि उदयोग मंत्रालय
लॉजिस्टिक्स क्षेत्रात खाजगी क्षेत्राने आणलेले बदल आणि नावीन्यपूर्ण योगदान भारतातील पहिल्या लॉजिस्टिक उत्कृष्टता पुरस्कारांनी केले अधोरेखित
लॉजिस्टिक खर्च कमी करण्यासाठी, आर्थिक कार्यक्षमता वाढवण्यासाठी आणि स्वदेशी नवोन्मेषासाठी सरकार आणि खाजगी क्षेत्राने एकत्र काम केले पाहिजे - पीयूष गोयल
भारत सरकारने गुरुवारी नवी दिल्ली येथे आतापर्यंतच्या पहिल्या राष्ट्रीय लॉजिस्टिक उत्कृष्टता पुरस्काराचे आयोजन केले होते. केंद्रीय वाणिज्य आणि उद्योग, ग्राहक व्यवहार, अन्न आणि सार्वजनिक वितरण आणि वस्त्रोद्योग मंत्री पीयूष गोयल यांच्यासह वाणिज्य आणि उद्योग राज्यमंत्री सोम प्रकाश शर्मा यांनी 12 श्रेणींमध्ये पुरस्कार प्रदान केले. ज्यांनी नवोन्मेष, विविधता आणि कार्यक्षमता दाखवून दिली आहे अशा देशातील अनेक लॉजिस्टिक सेवा प्रदात्यांचा सन्मान करणे हे राष्ट्रीय लॉजिस्टिक उत्कृष्टता पुरस्कारांचे उद्दिष्ट आहे.
या पहिल्याच वर्षी पुरस्कारांसाठी 12 श्रेणींसह 169 प्रवेश अर्ज प्राप्त झाले होते, वाणिज्य आणि उद्योग मंत्रालयाने पात्र अर्जांची निश्चिती, वर्गीकरण आणि निवड करण्याची प्रक्रिया वर्षभर केली. अंतिम विचारविनिमय करण्यासाठी 18 विविध तज्ज्ञांची छाननी समिती आणि 9 वरिष्ठ मान्यवरांची राष्ट्रीय ज्युरी स्थापन करण्यात आली.
लॉजिस्टिक खर्च 12-14% वरून विकसित देशांमध्ये प्रचलित असलेल्या 7-8% वर आणण्याच्या अनुषंगाने, उद्योगांनी सरकारसोबत काम करावे असे आवाहन यावेळी बोलताना पीयूष गोयल यांनी केले. पायाभूत सुविधांवरील खर्चात वाढ करून हा खर्च 2.5 लाख कोटी रुपयांवरून 7.5 लाख कोटी रुपये केल्याचा आणि रस्ते, महामार्ग, बंदरे, विमानतळ, बहुआयामी टर्मिनल अशा विविध गुंतवणुकीसह गती शक्तीचा सर्वाधिक फायदा लॉजिस्टिक क्षेत्राला होईल, यावर मंत्र्यांनी भर दिला. गतिशक्ती कार्यक्षम नियोजन आणि अंमलबजावणीमध्ये मदत करेल, यामुळे शेवटच्या टोकापर्यंत कनेक्टिव्हिटीशी संबंधित समस्या राहणार नाहीत हे सुनिश्चित करेल, असे गोयल म्हणाले. कंटेनर निर्मिती आणि जहाज बांधणीला प्रोत्साहन देण्यासाठी सरकार सक्रियपणे विचार करत असल्याची माहितीही त्यांनी दिली.
कोविड-19 महामारीच्या काळात लॉजिस्टिक क्षेत्राने बजावलेल्या भूमिकेची गोयल यांनी प्रशंसा केली. लॉजिस्टिक क्षेत्रातील परिचालकांनी विकसित केलेल्या लवचिक आणि कार्यक्षम पुरवठा साखळ्यांमुळे भारताला कोविड-19 महामारीच्या आव्हानांवर मात करण्यात मदत झाली आणि गेल्या 2 वर्षात व्यापारात झालेल्या वाढीला पाठबळ मिळाले असे त्यांनी सांगितले.
पंतप्रधान कार्यालय
द्वारका सेक्टर 21 ते ‘यशोभूमी द्वारका सेक्टर 25 ’ या विमानतळ मेट्रो एक्सप्रेस लाइन स्टेशनच्या विस्तारित मार्गाचे पंतप्रधानांच्या हस्ते उद्घाटन
पंतप्रधान नरेंद्र मोदी यांनी आज दिल्ली विमानतळ मेट्रो एक्सप्रेस मार्गाचा द्वारका सेक्टर 21 ते यशोभूमी द्वारका सेक्टर 25 येथील नवीन मेट्रो स्थानक ‘यशोभूमी द्वारका सेक्टर 25’ पर्यंतच्या विस्तार मार्गाचे उद्घाटन केले. नवीन मेट्रो स्थानकात तीन भुयारी मार्ग असतील - स्थानकाला प्रदर्शन हॉल, परिषद केंद्र आणि सेंट्रल एरिना यांना जोडणारा 735 मीटर लांबीचा एक भुयारी मार्ग; द्वारका एक्सप्रेसवे वरील प्रवेश/निर्गमन यांना जोडणारा दुसरा मार्ग ; तर मेट्रो स्थानकाला ‘यशोभूमी’च्या भावी प्रदर्शन हॉलशी जोडणारा तिसरा मार्ग आहे.
दिल्ली मेट्रो विमानतळ एक्सप्रेस लाईनवरील मेट्रो गाड्यांच्या परिचालनाचा वेग ताशी 90 वरून ताशी 120 किमीपर्यंत वाढवेल, ज्यामुळे प्रवासाचा वेळ कमी होईल. 'नवी दिल्ली' ते 'यशोभूमी द्वारका सेक्टर 25' या प्रवासाला सुमारे 21 मिनिटे लागतील.
धौला कुआ मेट्रो स्थानकावरून मेट्रो मार्गे पंतप्रधानांचे यशोभूमी द्वारका सेक्टर 25 मेट्रो स्थानकावर आगमन झाले.
पंतप्रधान कार्यालयाने X वर पोस्ट केले:
“दिल्ली मेट्रोमध्ये सर्वांच्या चेहऱ्यावर स्मित ! यशोभूमी परिषद केंद्राच्या पहिल्या टप्प्याचे उद्घाटन करण्यासाठी द्वारका पर्यंतच्या प्रवासात पंतप्रधान नरेंद्र मोदी यांनी विविध क्षेत्रातील लोकांशी संवाद साधला.”
पंतप्रधानांनी X वर पोस्ट केले:
"द्वारका पर्यंतचा आणि तिथून परतीचा एक संस्मरणीय मेट्रो प्रवास जीवनाच्या विविध क्षेत्रातील अद्भुत सह-प्रवाशांनी आणखी खास बनवला ."
पेट्रोलियम आणि नैसर्गिक वायू मंत्रालय
तेल आणि नैसर्गिक वायू महामंडळ लिमिटेडने नवीकरणीय, ईएसजी प्रकल्पांच्या विकासासाठी भारतीय सौर ऊर्जा महामंडळाबरोबर सामंजस्य करार केला
नवी दिल्ली, 3 डिसेंबर 2021
हरित ऊर्जा उद्दिष्टे साध्य करण्यासाठी, तेल आणि नैसर्गिक वायू महामंडळ लिमिटेडने  भारतीय सौर ऊर्जा महामंडळाबरोबर सामंजस्य करार केला आहे. या सामंजस्य करारावर ओएनजीसीचे मुख्य व्यवस्थापकीय संचालक सुभाष कुमार आणि भारतीय सौर ऊर्जा महामंडळाचे व्यवस्थापकीय संचालक सुमन शर्मा यांनी, 2 डिसेंबर 2021 रोजी नवी दिल्ली येथे दोन राष्ट्रीय ऊर्जा कंपन्यांच्या वतीने स्वाक्षरी केली. हा सामंजस्य करार ओएनजीसी आणि एसईसीआयसाठी सौर, पवन, सौर पार्क, इव्ही व्हॅल्यू चेन, ग्रीन हायड्रोजन, साठवणूक यासह नवीकरणीय ऊर्जा प्रकल्प हाती घेण्यासाठी सहयोग आणि सहकार्य करण्यासाठी एक व्यापक चौकट प्रदान करतो.
या भागीदारीमुळे ओएनजीसीला नवीकरणीय ऊर्जा, विशेषत: सौरऊर्जेमध्ये आपला ठसा बळकट करण्यात मदत होईल.यावेळी बोलताना सुभाष कुमार म्हणाले: "आम्ही हवामान बदलाच्या आव्हानाची तीव्रता आणि तातडीची गरज जाणून आहोत . त्याचबरोबर देशाच्या ऊर्जा सुरक्षेप्रति आमची वचनबद्धता देखील जाणतो आणि आमचा उद्योग शाश्वत पद्धतीने करण्यासाठी वचनबद्ध आहोत."
सुमन शर्मा म्हणाल्या: "एसईसीआयला ओएनजीसी सोबत या नाविन्यपूर्ण उपक्रमात सहभागी होताना आनंद होत आहे. यामुळे शाश्वत विकासाच्या नवीन संधी खुल्या होतील आणि भारत तंत्रज्ञान आणि व्याप्तीची नवीन शिखरे गाठेल.
ओएनजीसी या भारतातील आघाडीच्या तेल आणि वायू कंपनीने 2040 पर्यंत किमान 10 गिगावॅट नवीकरणीय उर्जा निर्मितीचे उद्दिष्ट ठेवले असून मुख्य ई अँड पी  व्यवसायावर आपले लक्ष केंद्रित केले आहे.
ग्लोबल मिथेन इनिशिएटिव्ह चा भाग असलेली ओएनजीसी ही पहिली बिगर -अमेरिकन कंपनी आहे. केवळ या कार्यक्रमाद्वारे, ओएनजीसी आतापर्यंत पर्यावरणाचे रक्षण करत अंदाजे 3 लाख टन कार्बन डायऑक्साइड एवढी म्हणजेच सुमारे 20.48 MMSCM मिथेन वायूची गळती रोखू शकला आहे.
Jaydevi PS/S.Kane/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 175
पंतप्रधान कार्यालय
खेलो इंडिया उपक्रमाला पाच वर्षे पूर्ण झाल्याच्या निमित्ताने देशात क्रीडा कौशल्याला प्रोत्साहन देण्यात, या उपक्रमाने पार पाडलेल्या भूमिकेची पंतप्रधानांनी केली प्रशंसा
खेलो इंडिया या उपक्रमाला आज पाच वर्षे पूर्ण झाली. या निमित्त या उपक्रमाने, देशातील क्रीडा कौशल्याला प्रोत्साहन देण्यासाठी पार पाडलेल्या भूमिकेची पंतप्रधान नरेंद्र मोदी यांनी प्रशंसा केली आहे.
युवा व्यवहार आणि क्रीडा मंत्री अनुराग ठाकूर यांनी केलेल्या एका ट्वीटला प्रतिसाद देतांना, पंतप्रधान नरेंद्र मोदी यांनी ट्वीट केले आहे;
“खेलो इंडियाची 5 वर्षे साजरी करत असताना, देशातील क्रीडा प्रतिभेला, क्रीडा कौशल्याला प्रोत्साहन देण्यासाठी आणि खेळाडूंना एक उत्तम व्यासपीठ देण्यासाठी या उपक्रमाने बजावलेल्या प्रशंसनीय भूमिकेची दखल घेणे समयोचित ठरेल. आमचे सरकार भारतात क्रीडाक्षेत्राच्या भरभराटीसाठी पोषक वातावरण निर्माण करत राहील.”
वस्त्रोद्योग मंत्रालय
वस्त्रोद्योग क्षेत्रात शाश्वततेसाठी समर्पित असे पर्यावरणीय, सामाजिक आणि प्रशासकीय कृती दल लवकरच तयार केले जाईल- पीयूष गोयल
शाश्वततेसाठीची भारताची वचनबद्धता लक्षात घेऊन, वस्त्रोद्योग क्षेत्रात, पर्यावरणीय, सामाजिक आणि प्रशासकीय कृती दल लवकरच तयार केले जाईल, अशी माहिती केंद्रीय वस्त्रोद्योग, ग्राहक व्यवहार, अन्न आणि सार्वजनिक वितरण मंत्री तसेच वाणिज्य आणि उद्योग मंत्री पीयूष गोयल यांनी म्हटले आहे. गुजरातच्या राजकोट इथे आज गोयल यांच्या उपस्थितीत, हातमाग आणि हस्तकला विषयाला वाहिलेल्या ई- वाणिज्य संकेतस्थळाचे ई-उद्घाटन झाले, त्यावेळी ते बोलत होते. “सौराष्ट्र तामिळ संगमम’ ह्या कार्यक्रमाचा भाग म्हणून हा सोहळा आयोजित करण्यात आला होता. या कार्यक्रमाला गुजरातचे मुख्यमंत्री भुपेंद्र पटेलही उपस्थित होते.
सोमनाथ आणि राजकोट इथल्या या दोन दिवसांच्या कार्यक्रमादरम्यान झालेल्या चिंतन शिबिरात पीयूष गोयल सहभागी झाले होते. यावेळी वस्त्रोद्योग मंत्रालयाच्या अधिकाऱ्यांसह या क्षेत्राच्या विविध पैलूंवर चर्चा करण्यात आली.
वस्त्रोद्योग क्षेत्राला अधिक गतिमान बनवण्यासाठी फलदायी चर्चा झाली, असे गोयल यांनी यावेळी सांगितले. पर्यावरणीय, सामाजिक आणि प्रशासकीय  अनुपालन प्रमाणपत्र प्राप्त केल्यानंतर काही उत्पादक आणि निर्यातदारांना दुप्पट मूल्य मिळत आहे, अशी माहिती त्यांनी दिली. अधिक उत्पादक आणि निर्यातदारांसाठी हे प्रमाणीकरण सुनिश्चित करण्यासाठी प्रयत्न केले जात आहेत, असेही ते म्हणाले.
2030 पर्यंत वस्त्रोद्योग क्षेत्रासाठी 100 अब्ज डॉलर्स निर्यातीचे लक्ष्य आणि 2030 पर्यंत वस्त्रोद्योग क्षेत्रासाठी 250 अब्ज डॉलर्सचे एकूण लक्ष्य असल्याची माहिती गोयल यांनी दिली.
महिला आणि बालविकास मंत्रालय
पोषण अभियान 2022 : टी 3 शिबिरे , आयएफए वितरण, परिसंवाद, रक्तक्षयावर उपचारासाठी आयुष, वेबिनार, प्रश्नमंजुषा यांसारखे विविध उपक्रम देशभरात आयोजित
पोषण पंधरवडा, 2022 दरम्यान ; रक्तक्षय प्रतिबंधक 5,03,411 उपक्रम, गर्भधारणेदरम्यानच्या रक्तक्षयावरील उपचारासाठी आयुषसंदर्भात 7,18,149 उपक्रम आणि रक्तक्षय दूर करण्यासाठी आयुषच्या भूमिकेवर आधारित 56,168 वेबिनार उपक्रम असे एकूण 12.77 लाख उपक्रम आयोजित
रक्तक्षयाला प्रतिबंध करण्याच्या सर्वसमावेशक धोरणाचा एक भाग म्हणून सरकारने अनेक राज्यांमधील योजना/कार्यक्रमांसाठी केंद्रीय मंत्रालयांकडून मुख्य अन्न अधिक पोषणतत्वयुक्त करण्याच्या धोरणाचा केला समावेश
नवी दिल्ली, 27 सप्टेंबर 2022
देशात सध्या सुरू असलेल्या पोषण महिना 2022 मध्ये, लहाने मुले, किशोरवयीन मुली, गरोदर आणि स्तनदा मातांमध्ये रक्तक्षय प्रतिबंध आणि उपचारासाठी टी 3 शिबिरे , आयएफए वितरण, परिसंवाद, रक्तक्षयावर उपचारासाठी आयुष, वेबिनार, प्रश्नमंजुषा आणि पाककृती स्पर्धा, पारंपारिक खाद्य पद्धती, जनजागृती रॅली असे विविध उपक्रम देशभरात आयोजित केले जात आहेत.
रक्तक्षय ही अशी शारीरिक स्थिती आहे ज्यामध्ये लाल रक्तपेशींची संख्या  आणि परिणामी त्यांची ऑक्सिजन वाहून नेण्याची क्षमता शरीराच्या शारीरिक गरजा पूर्ण करण्यासाठी अपुरी असते. शरीरात लोहाची कमतरता आणि त्यानंतर लोहाच्या कमतरतेमुळे होणाऱ्या रक्तक्षयामध्ये आहाराच्या सवयी महत्त्वपूर्ण भूमिका बजावतात.लोहाच्या कमतरतेमुळे होणारा रक्तक्षय हा सर्वात सामान्य प्रकार आहे आणि आहारातील बदलांच्या माध्यममातून यावर उपचार करणे तुलनेने सोपे आहे. सामान्य लोकांमध्ये लोहाच्या कमतरतेमुळे होणारा रक्तक्षय रोखण्यासाठी, आहारातील बदल/अधिक पोषणमूल्ययुक्त आहाराचे सेवन / आहारातील वैविध्य आणि आरोग्यदायी वातावरणाद्वारे लोहाचे सेवन वाढवण्यासाठी अन्नावर आधारित दृष्टीकोन ही महत्त्वाची शाश्वत धोरणे आहेत.
रक्ताक्षयाला प्रतिबंध करण्याच्या सर्वसमावेशक रणनीतीचा एक भाग म्हणून, भारत सरकारने अनेक राज्यांमधील योजना/कार्यक्रमांसाठी केंद्रीय मंत्रालयाकडून प्रमुख आहार अधिक पोषणयुक्त करण्याचे धोरण समाविष्ट केले आहे.
लोकसहभागाअंतर्गत सामाजिक आणि आहारविषयक सवयी मधील बदलाबाबत संवाद या धोरणाचा एक भाग म्हणून,मार्चमध्ये पोषण पंधरवडा , 2022 मध्ये सुमारे 6,278 रक्तक्षय शिबिरे, शहरी झोपडपट्ट्यांमध्ये 1,853 जागृकता उपक्रम, विद्यार्थ्यांसाठी 855 प्रश्नमंजुषा स्पर्धा आणि रक्तक्षयावर आधारित 1,63,436 उपक्रम घेण्यात आले.
महिला आणि बालविकास मंत्रालयाने आयुष मंत्रालयासोबत एकत्र येऊन पोषण पंधरवडा , 2022 दरम्यान एकूण 12.77 लाख उपक्रम राबविले त्यात रक्तक्षय प्रतिबंधक 5,03,411 उपक्रम, गर्भधारणेदरम्यानच्या रक्तक्षयावर उपचारासाठी आयुषसंदर्भात 7,18,149 उपक्रम आणि रक्तक्षय दूर करण्यासाठी आयुषच्या भूमिकेवर आधारित 56,168 वेबिनार उपक्रमांचा समावेश आहे.याशिवाय, पोषण महिना 2021 मध्ये, गर्भधारणेदरम्यानच्या रक्तक्षयावरील उपचारासाठी आयुष संदर्भात 27,55,905 उपक्रम आणि 63,013 रक्तक्षय शिबिरावर आधारित उपक्रम घेण्यात आले.
पोषण महिना 2022 दरम्यान राज्ये/केंद्रशासित प्रदेशांनी रक्तक्षय संदर्भात राबवलेल्या उपक्रमांची झलक
R.Aghor /S.Chavan/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 153
सामाजिक न्याय आणि सबलीकरण मंत्रालय
नागपुरात दिव्यांग व्यक्तींच्या कौशल्य विकास, पुनर्वसन आणि सक्षमीकरण संबंधी संयुक्त प्रादेशिक केंद्र  द्वारे स्वातंत्र्य दिन साजरा
मुंबई, 15 ऑगस्ट 2023
केंद्रीय सामाजिक न्याय आणि सक्षमीकरण मंत्रालय अंतर्गत दिव्यांग व्यक्तींच्या कौशल्य विकास, पुनर्वसन आणि सक्षमीकरण संबंधी संयुक्त प्रादेशिक केंद्र , नागपूरने आपल्या सर्व दिव्यांगजन कुटुंबियांसह 77 वा स्वातंत्र्यदिन साजरा केला.
सीआरसी नागपूरचे संचालक प्रफुल्ल शिंदे यांनी सर्व कर्मचारी आणि सीआरसी नागपूरचे लाभार्थी यांच्या उपस्थितीत ध्वजारोहण केले. पालक, कर्मचारी आणि विद्यार्थी यांना राजेंद्र मेश्राम यांनी निरामय योजना आणि त्याचे फायदे याबद्दल माहिती दिली. सीआरसी नागपूर हे निरामय योजनेचे सुविधा केंद्र आहे. चालू वर्षासाठी, जवळपास 50-57 लाभार्थींची नॅशनल ट्रस्ट कायद्यांतर्गत नोंदणी झाली आहे. स्वातंत्र्य दिनानिमित्त लाभार्थ्यांना निरामय योजनेच्या 22 स्मार्ट कार्डचे वाटप करण्यात आले. या कार्डच्या मदतीने त्यांना 1 लाखांपर्यंतचा निरामय आरोग्य विमा मिळू शकतो. नॅशनल ट्रस्ट कायद्यांतर्गत निरामय आरोग्य विम्याचा लाभ बहुविकलांग, बौद्धिकदृष्ट्या विकलांग , सेरेब्रल पाल्सी आणि ऑटिझम स्पेक्ट्रम विकार असलेल्या मुलांना मिळू शकतो.PIB Mumbai | S.Bedekar/S.Kane/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 43
रेल्वे मंत्रालय
कोविडची आव्हाने असताना देखील, 28 फेब्रुवारी 2021 रोजी, मागील वर्षीच्या याच कालावधीच्या तुलनेत भारतीय रेल्वेच्या मालवाहतूकीचे प्रमाण अधिक
कोविडची आव्हाने असताना देखील, 28 फेब्रुवारी 2021 रोजी, मागील वर्षीच्या याच कालावधीच्या तुलनेत भारतीय रेल्वेच्या मालवाहतूकीचे प्रमाण अधिक आहे.
फेब्रुवारी 2021 या महिन्यात माल भरणे, उत्पन्न आणि वेग या संदर्भात मालवाहतुकीच्या आकड्यांनी चढ कल कायम राखला आहे. काल 5 दशलक्ष टनांहून अधिक माल भरणा झाला आहे.
28 फेब्रुवारी 2021 रोजी या वर्षात भारतीय रेल्वेची एकूण मालवाहतूक 1102.17 दशलक्ष टन होते जी मागील वर्षाच्या याच कालावधीच्या 1102.1 दशलक्ष टन मालवाहतुकीच्या तुलनेत जास्त आहे.
महिन्यानुसार 28 फेब्रुवारी, 2021 पर्यंत भारतीय रेल्वेने 112.25 दशलक्ष टन मालवाहतूक केली आहे जी मागील वर्षाच्या 28 फेब्रुवारीपर्यंतच्या काल्वाधीच्या तुलनेत जवळपास 10% जास्त आहे. .
फेब्रुवारी 2021 या महिन्यात मालवाहतूक गाड्यांचा सरासरी वेग 46.09 किमी प्रतितास इतका होता जो मागील वर्षीच्या याच महिन्याच्या तुलनेत दुप्पट आहे . मागील वर्षाच्या 23.17 किलोमीटर तासाच्या तुलनेत 28 फेब्रुवारीला मालगाड्यांचा सरासरी वेग 47.51 किमी प्रतितास एवढा होता जो दुप्पटीहून अधिक आहे.
फेब्रुवारी 2021 या महिन्यात भारतीय रेल्वेला मालवाहतूकीतून 11096.89 कोटी रुपयांचे उत्पन्न मिळाले असून मागील वर्षाच्या उत्पनाच्या तुलनेत ते 7.7% जास्त आहे
रेल्वे मालवाहतूक अत्यंत आकर्षक करण्यासाठी भारतीय रेल्वेद्वारे अनेक सवलतीही दिल्या जात आहेत.
कृषी मंत्रालय
केंद्रीय कृषी आणि शेतकरी कल्याण मंत्री नरेंद्र सिंह तोमर यांच्या हस्ते भारतीय कृषी संशोधन संस्थेमधील 'मधुमास' या आंतरराष्ट्रीय वसतीगृहाचे उद्घाटन
नवी दिल्ली, 3 जुलै 2023
गुरुपौर्णिमेच्या शुभ प्रसंगी, भारतीय कृषी संशोधन संस्थेमधील आधुनिक सुविधांनी सुसज्ज असलेल्या ‘मधुमास’ या आंतरराष्ट्रीय वसतिगृहाचे उद्घाटन केंद्रीय कृषी आणि शेतकरी कल्याण मंत्री नरेंद्र सिंह तोमर यांच्या हस्ते करण्यात आले. या उद्घाटन कार्यक्रमाला केंद्रीय कृषी राज्यमंत्री कैलाश चौधरी आणि कृषी संशोधन आणि शिक्षण विभागाचे महासंचालक आणि सचिव डॉ. हिमांशू पाठक उपस्थित होते.
केंद्रीय कृषी आणि शेतकरी कल्याण मंत्री नरेंद्र सिंह तोमर यांनी, संशोधन, शिक्षण आणि अध्यापनात महत्त्वपूर्ण योगदान दिल्याबद्दल भारतीय कृषी संशोधन परिषद  -भारतीय कृषी संशोधन संस्थेच्या  चमूचे कौतुक केले. देशाला अन्न सुरक्षा मिळवण्याच्या दिशेने भारतीय कृषी संशोधन संस्थेच्या योगदानाचा संपूर्ण जगाला आदर आहे,असे तोमर म्हणाले. संस्थेचे आंतरराष्ट्रीय शिक्षण आणि विद्यार्थ्यांचे वाढते प्रवेश लक्षात घेऊन, उच्च दर्जाच्या सुविधा आणि आंतरराष्ट्रीय दर्जाची विद्यार्थी केंद्रीत वसतिगृहे भारत सरकारच्या बहुमूल्य साहाय्याने बांधण्यात येत आहेत. सर्व आधुनिक सुविधांनी सुसज्ज असलेल्या ‘मधुमास’ या आंतरराष्ट्रीय वसतिगृहाच्या उद्घाटनानिमित्त त्यांनी सर्वांचे अभिनंदन केले.
अमृत काळामध्ये, संस्थेला कृषी क्षेत्रातील उच्च दर्जाचे शिक्षण आणि संशोधन असलेले जागतिक विद्यापीठ बनवायचे आहे आणि हे स्वप्न साकार करण्याच्या दिशेने हे आंतरराष्ट्रीय वसतिगृह एक योग्य पाऊल ठरेल, असे त्यांनी सांगितले. कृषी क्षेत्रासमोर हवामान बदलांसारखी असलेली आव्हाने आणि अन्नधान्याची वाढती मागणी आणि शास्त्रज्ञांची वाढलेली जबाबदारी अधोरेखित करत यावर तोडगा काढण्यात भारतीय कृषी संशोधन संस्था यशस्वी होईल असा विश्वासही त्यांनी व्यक्त केला.
केंद्रीय कृषी आणि शेतकरी कल्याण मंत्रालयाचे राज्यमंत्री कैलाश चौधरी यांनी आपल्या भाषणात ,आंतरराष्ट्रीय वसतिगृहाच्या बांधकामाबद्दल आनंद व्यक्त केला, यामुळे भारतीय कृषी संशोधन संस्थेला जागतिक दर्जाचे बहु-विद्याशाखीय विद्यापीठ म्हणून विकसित होण्यास मदत होईल, असे ते म्हणाले.
या वसतिगृहात 504 विद्यार्थ्यांची राहण्याची सोय आहे आणि त्यात एका खाटेची सोय असलेल्या 400 खोल्या आहेत; स्नानगृह आणि स्वयंपाकघरासह एक खाट असलेल्या 56 खोल्या; आणि 48 सदनिका आहेत.वसतिगृह संकुलात अन्नगृह , व्यायामशाळा, रेस्टॉरंट, सौर ऊर्जा प्रणाली, रेन वॉटर हार्वेस्टिंग, जनरेटर आधारित पॉवर बॅक अप, वाय-फाय नेटवर्क, आरओ यांसारख्या सुविधा आहेत.N.Chitale/S.Chavan/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 67
सांख्यिकी आणि कार्यक्रम अंमलबजावणी मंत्रालय
संकल्पना-शाश्वत विकास उद्दिष्टे -2: उपासमार संपवणे, अन्न सुरक्षा साध्य करणे आणि पोषण सुधारणा आणि शाश्वत कृषीला प्रोत्साहन
दैनंदिन जीवनात सांख्यिकीचे महत्व लक्षात घेऊन आणि त्याचा वापर लोकप्रिय करण्यासाठी केंद्र सरकार महान सांखिकी तज्ञ दिवंगत प्राध्यापक पी सी महालनोबिस यांची जयंती 29 जून रोजी सांख्यिकी दिन म्हणून साजरी करत आहे.
सध्याचा कोविड -19 महामारी चा प्रादुर्भाव लक्षात घेऊन सांख्यिकी आणि कार्यक्रम अंमलबजावणी मंत्रालयाने सांख्यिकी दिन 2021 आभासी पद्धतीने साजरा केला . मंत्रालयाच्या विविध सोशल मीडिया मंचावरून हा कार्यक्रम थेट प्रसारित करण्यात आला. सांख्यिकी दिन 2021 साठी निवडण्यात आलेली संकल्पना -शाश्वत विकास उद्दिष्टे -2: उपासमार संपवणे, अन्न सुरक्षा साध्य करणे आणि पोषण सुधारणा आणि शाश्वत कृषीला प्रोत्साहन अशी आहे.
सांख्यिकी आणि कार्यक्रम अंमलबजावणी आणि नियोजन मंत्रालयाचे राज्यमंत्री राव इंद्रजित सिंह या कार्यक्रमाचे प्रमुख पाहुणे म्हणून उपस्थित होते. त्यांनी वर्च्युअल माध्यमातून उपस्थितांना संबोधित केले. राष्ट्रीय सांख्यिकी आयोगाचे अध्यक्ष प्राध्यापक विमल कुमार रॉय, सांख्यिकी आणि कार्यक्रम अंमलबजावणी मंत्रालयाचे सचिव जी पी सामंथा, भारतीय सांख्यिकी संस्थेचे संचालक संघमित्रा बंडोपाध्याय यांनीही उपस्थितांना संबोधित केले. आंतरराष्ट्रीय संस्थांच्या प्रतिनिधींनी यावेळी संदेश दिले. केंद्रीय, राज्य, केंद्रशासित प्रदेशांचे वरिष्ठ अधिकारी, विविध राष्ट्रीय आणि आंतरराष्ट्रीय संस्थांचे प्रतिनिधी या कार्यक्रमाला उपस्थित होते.
या कार्यक्रमात मंत्रालयाने स्थापन केलेल्या राष्ट्रीय पुरस्कार विजेत्यांची घोषणा करण्यात आली आणि त्यांना सन्मानित करण्यात आले. अधिकृत सांख्यिकी मधील प्रा. पी् सी . महालनोबिस राष्ट्रीय जीवनगौरव पुरस्कार राष्ट्रीय सांख्यिकी आयोगाचे अध्यक्ष आर.बी. बर्मन, 45 वर्षांवरील सेवेतील अधिकृत सांख्यिकी श्रेणीतील प्रा. पी सी महालनोबीस राष्ट्रीय पुरस्कार डॉक्टर सीताभ्र सिन्हा, प्राध्यापक इन्स्टिट्यूट ऑफ मॅथेमॅटिकल सायन्सेस चेन्नई यांना जाहीर झाला. युवा सांख्यिकी तज्ञ 2021 साठी प्राध्यापक सी आर राव राष्ट्रीय पुरस्कार कोलकात्याच्या इंडियन स्टॅटिस्टिकल इन्स्टिट्यूटचे सहाय्यक प्राध्यापक डॉक्टर किरणमय दास यांना देण्यात आला. यावेळी राष्ट्रीय पुरस्कार विजेत्यांनी आपले मनोगत व्यक्त केले. सांख्यिकी संबंधी पदव्युत्तर विद्यार्थ्यांसाठी घेण्यात आलेल्या अखिल भारतीय ऑन द स्पॉट निबंध स्पर्धेच्या विजेत्यांनाही यावेळी गौरवण्यात आले.
भारतीय स्पर्धा आयोग
भारतीय स्पर्धा आयोगाने जाधू होल्डिंग एलएलसीला जिओ मंचातील 9.99 टक्के हिस्सेदारी खरेदी करण्यास दिली मंजुरी
नवी दिल्ली, 24 जून 2020
भारतीय स्पर्धा आयोगाने जाधू होल्डिंग एलएलसीला जिओ मंचातील 9.99 टक्के हिस्सेदारी खरेदी करण्यास मंजुरी दिली आहे. या प्रस्तावित संयोजनात जाधू होल्डिंग एलएलसी द्वारे जिओ मंच मर्यादित मध्ये सुमारे 9.99 टक्के हिस्सेदारी खरेदी करण्याचा प्रस्ताव मांडला आहे.
जाधू ही अप्रत्यक्षपणे फेसबुकच्या मालकीची एक उपकंपनी आहे. जाधू, ही मार्च 2020 मध्ये अमेरिकेच्या डेलावेर स्टेटच्या कायद्यांतर्गत नव्याने समाविष्ट केलेली एक कंपनी आहे. फेसबुकचे मुख्यालय अमेरिकेमधील कॅलिफोर्निया येथे असून, ही एनएएसडीएक्यू मध्ये सूचीबद्ध असलेली एक सार्वजनिक व्यापार कंपनी आहे. 2004 मध्ये फेसबुकची स्थापना करण्यात आली होती. लोकांना, समुदाय निर्माण करण्याची आणि जगाला अधिक निकट आणण्याची शक्ती प्रदान करणे हे याचे उद्दिष्ट आहे. फेसबुक गट विविध उत्पादने आणि सेवा प्रदान करतो जे लोकांना त्यांचे मित्र आणि कुटूंबाशी संपर्क साधण्यास, समुदाय शोधण्यात आणि व्यवसाय वाढविण्यात मदत करते.
जिओ मंच ही भारतीय कायद्यांतर्गत संघटीत आणि विद्यमान कंपनी असून ती आरआयएलची सहय्यक कंपनी आहे. जिओ मंचाकडे प्रत्यक्ष किंवा अप्रत्यक्षपणे डिजिटल अॅप्लिकेशनची मालकी असून हा मंच ती कार्यान्वित करते तसेच तंत्रज्ञानाशी संबंधित विशिष्ट संस्थांमध्ये नियंत्रित गुंतवणूक देखील करते. रिलायन्स जिओ इन्फोकॉम मर्यादित  च्या जारी केलेल्या आणि थकित भांडवलाची 100 टक्के हिस्सेदारी देखील जिओ मंचाकडे आहे. आरजेआयएल ही भारतातील एक पब्लिक लिमिटेड कंपनी असून ही परवानाधारक दूरसंचार ऑपरेटर आहे जी देशभरातील वापरकर्त्यांना दूरसंचार सेवा प्रदान करते.
सीसीआयचा सविस्तर आदेश नंतर जारी केले जाईल.G.Chippalkatti/S.Mhatre/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 137
पंतप्रधान कार्यालय
परम पावन मोरान मार बॅसेलीयोस मारथोमा पाओलोस द्वितीय यांच्या निधनाबद्दल पंतप्रधानांकडून शोक व्यक्त
नवी दिल्ली, 12 जुलै 2021
पंतप्रधान नरेंद्र मोदी यांनी, इंडियन ऑर्थोडॉक्स चर्चचे सर्वोच्च प्रमुख परम पावन मोरान मार बॅसेलीयोस मारथोमा पाओलोस द्वितीय यांच्या निधनाबद्दल शोक व्यक्त केला आहे.
इंडियन ऑर्थोडॉक्स चर्चचे सर्वोच्च प्रमुख परम पावन मोरान मार बॅसेलीयोस मारथोमा पाओलोस द्वितीय यांच्या निधनाने दुःख झाले. सेवा आणि करुणा यांचा समृद्ध वारसा त्यांनी ठेवला आहे. दुःखाच्या या प्रसंगी ऑर्थोडॉक्स चर्चच्या सदस्यांच्या दुःखात आपण सहभागी असल्याचे पंतप्रधानांनी ट्वीटर वर म्हटले आहे. त्यांच्या आत्म्याला शांती लाभो अशी प्रार्थना पंतप्रधानांनी केली आहे.Jaydevi PS/N.Chitale/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
पंतप्रधान कार्यालय
केंद्रीय राखीव पोलीस दलाच्या स्थापना दिनानिमित्त पंतप्रधानांकडून सीआरपीएफ कर्मचाऱ्यांना शुभेच्छा
सीआरपीएफ म्हणजेच केंद्रीय राखीव पोलीस दलाच्या स्थापना दिनानिमित्त पंतप्रधान श्री. नरेंद्र मोदी यांनी सीआरपीएफच्या कर्मचाऱ्यांना शुभेच्छा दिल्या आहेत.
एका ट्विटमध्ये पंतप्रधान म्हणाले," स्थापना दिवसाबद्दल केंद्रीय राखीव पोलीस दलाच्या सर्व शूर कर्मचाऱ्यांना आणि त्यांच्या कुटुंबियांना शुभेच्छा. केंद्रीय राखीव पोलीस दल शौर्य आणि कर्तव्यतत्परतेसाठी ओळखले जाते. भारताच्या सुरक्षा यंत्रणेत या दलाची महत्त्वपूर्ण भूमिका आहे. राष्ट्रीय ऐक्यासाठी त्यांचे योगदान प्रशंसनीय आहे.''
संरक्षण मंत्रालय
युवा आदान-प्रदान कार्यक्रमाचा भाग म्हणून राष्ट्रीय छात्र सेनेच्या प्रजासत्ताक दिन शिबिर 2023 मध्ये 19 मित्र देशांतील कॅडेट्स होणार सहभागी
नवी दिल्ली, 6 जानेवारी 2023
दिल्ली मधील करिअप्पा परेड मैदानावर 02 जानेवारी 2023 पासून सुरू झालेल्या 74 व्या राष्ट्रीय छात्र सेनेच्या प्रजासत्ताक दिन शिबिर 2023 मध्ये युवा देवाणघेवाण कार्यक्रमाचा भाग म्हणून 19 मित्र देशांतील कॅडेट्स  आणि अधिकारी सहभागी होतील. एक महिना चालणाऱ्या या शिबिरात 28 राज्ये आणि 8 केंद्रशासित प्रदेशातील 710 मुलींसह एकूण 2,155 छात्र सहभागी झाले आहेत. एनसीसीचे महासंचालक लेफ्टनंट जनरल गुरबीरपाल सिंग यांनी 06 जानेवारी 2023 रोजी नवी दिल्ली येथे पत्रकार परिषदेत ही माहिती दिली.
पत्रकारांशी बोलताना, एनसीसीच्या महासंचालकांनी यांनी सांगितले की प्रजासत्ताक दिन शिबिर 2023 मध्ये सहभागी होणारे कॅडेट्स आणि अधिकारी हे 19 मित्र देशांतील आहेत ज्यात अमेरिका , ब्रिटन, अर्जेंटिना, ब्राझील, मंगोलिया, रशिया, किर्गिझ प्रजासत्ताक, कझाकिस्तान, ताजिकिस्तान, उझबेकिस्तान, नेपाळ, व्हिएतनाम, मालदीव, मोझांबिक, मॉरिशस, सेशेल्स, सुदान, न्यूझीलंड आणि फिजी या देशांचा समावेश आहे. कोणत्याही प्रजासत्ताक दिनाच्या शिबिरात परदेशी कॅडेट्सचा हा आतापर्यंतचा सर्वाधिक सहभाग आहे.
2155 कॅडेट्सपैकी 114 कॅडेट्स जम्मू आणि काश्मीर आणि लडाखमधील आहेत आणि 120 कॅडेट्स उत्तर-पूर्व  विभागातील  आहेत. देशभरातून आलेल्या कॅडेट्सच्या सहभागामुळे हे शिबिर ‘मिनी इंडिया’चे प्रतिबिंब दर्शविते.
लेफ्टनंट जनरल गुरबीरपाल सिंग म्हणाले की, शिबिरात सहभागी होणारे कॅडेट्स सांस्कृतिक स्पर्धा, राष्ट्रीय एकात्मता जागरूकता कार्यक्रम आणि विविध संस्थात्मक प्रशिक्षण स्पर्धांसारख्या अनेक उपक्रमांमध्ये सहभागी होतील. 26 जानेवारी 2023 रोजी प्रजासत्ताक दिनाच्या परेडमध्ये राष्ट्रीय छात्र सेनेच्या  दोन संचलन तुकड्या सहभागी होतील. मोठी उत्सुकता असलेल्या आणि हव्याहव्याशा वाटणाऱ्या या उपक्रमांचा समारोप 28 जानेवारी 2023 रोजी संध्याकाळी पंतप्रधानांच्या रॅलीने होईल.
प्रजासत्ताक दिनानिमित्त राष्ट्रीय राजधानीत होणाऱ्या बीटिंग द रिट्रीट आणि महत्त्वाच्या कार्यक्रमांद्वारे कॅडेट्सचा वैयक्तिक विकास आणि त्यांची मुल्ये बळकट करत आपल्या देशाची समृद्ध संस्कृती आणि परंप रांचे दर्शन घडवणे हा प्रजासत्ताक दिन शिबिराचा मुख्य हेतू असल्याचे राष्ट्रीय छात्र सेनेच्या महासंचालकांनी सांगितले.
N.Chitale/V.Yadav/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 152